### Beslutning

Anbefales.

### Sagsfremstilling

## Resume og sagens baggrund

Efter ombygningen af [adresse] i Gørlev til hjælpemiddeldepotet og udekørende pleje er der opstået et behov for at udvide og forbedre de eksisterende parkeringsfaciliteter. Det kan opnås ved at udvide pladsen og opgradere det eksisterende underlag til fast belægning med opmærkede p-båse. Der foreslås, at opgaven udføres i indeværende år med finansiering fra anlægsbevillingen til vejvedligeholdelse i byområder i 2023, og at vejvedligeholdelse i byområder i budget 2024 bliver kompenseret for dette.

## Indstillinger

Direktøren indstiller:

1. at en udvidelse og opgradering af parkeringspladsen til i alt 2,3 mio. kr. udføres i indeværende år finansieret fra vejvedligeholdelse i byområder i 2023, og
2. at vejvedligeholdelse i byområder i budget 2024 kompenseres med 2,3 mio. kr. i 2024.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Efter ombygningen af [adresse] i Gørlev (den tidligere materielgård) til hjælpemiddeldepot og mødested for den udekørende pleje er det efter en vintersæson konstateret, at parkeringspladsen i grus er utilstrækkelig, og at færdsel til og fra med tjenestebiler er udfordret. Der bliver slæbt uhensigtsmæssigt meget grus ind i de nye lokaler, og vinterforanstaltninger er vanskelige og ikke optimale for sikkerheden.

Der er et behov for at udvide parkeringspladsen og at forbedre underlaget til en fast belægning. Udvidelsen kan løses ved, at den eksisterende saltoplagsplads og overdækning bliver fjernet. Belægningen foreslås udført med coloc-sten. I forbindelse med optimeringen af underlaget for belægningen foreslås kloaknetværket desuden udvidet til at kunne håndtere afvandingen fra parkeringsarealet. Randbeplantningen vil endvidere bliver trimmet rundt om pladsen. På bagrund af dette vil der kunne blive opmærket cirka 100 parkeringsbåse på 2,5x5 meter.

Derved vil der kunne sikres gode færdselsforhold for personale og tjenestebiler til gavn for arbejdsmiljøet og den daglig drift. Der vil heller ikke blive slæbt grus og andet skidt ind i lokalerne. Vinterforanstaltninger vil være optimale, så al færdsel på området sikres bedst muligt.

Den forventede udgift til projektet er 2,3 mio. kr., og det foreslås, at opgaven løses inden for anlægsbevillingen til vejvedligeholdelse i byområder i 2023, og at rådighedsbeløbet til vejvedligeholdelse i byområder i budget 2024 kompenseres med 2,3 mio. kr.

Opstart af anlægget forventes at blive primo juli 2023 og afsluttes august 2023.

## Økonomiske konsekvenser

Etableringen af parkeringspladsen på [adresse] i Gørlev udføres som en del af anlægsbevillingen afsat til vejvedligeholdelse i byområder i 2023.

Rådighedsbeløbet til vejvedligeholdelse i byområder i 2024 forøges med 2,3 mio. kr.

[adresse] bemærkninger er indarbejdet i sagen.